Yhteisöjen ensimmäisen oikeusasteen tuomioistuimen määräys (toinen jaosto) 10 päivänä joulukuuta 1997. - Hendrik Smets vastaan Euroopan yhteisöjen komissio. - Henkilöstö - Matkapäivät - Selvästi täysin perusteeton kanne. - Asia T-134/96.



Oikeustapauskokoelma 1997 sivu II-02333

sivu IA-00371

sivu II-00999



Tiivistelmä



Avainsanat

1 Henkilöstö - Periaatteet - Luottamuksensuoja - Toimielimen antama sisäinen ohje, jolla muutetaan Euroopan ulkopuolelle työskentelemään määrätyille virkamiehille vuosiloman osalta myönnettävien matkapäivien lukumäärää - Sisäistä ohjetta ei ole rikottu

(Euroopan yhteisöjen virkamiehiin sovellettavien henkilöstösääntöjen liitteessä V olevan 7 artiklan viides kohta)

2 Henkilöstö - Kanne - Oikeussuojaintressi - Kanneperuste, joka koskee yhdenvertaisen kohtelun periaatteen loukkaamista - Vaatimus voi koskea vain seikkoja, jotka ovat vaatimuksen esittäjälle henkilökohtaisesti vastaisia

(Euroopan yhteisöjen virkamiehiin sovellettavien henkilöstösääntöjen 91 artikla)

3 Henkilöstö - Lomat - Vuosilomat - Matkapäivien laskeminen - Sisäinen ohje, jolla vahvistetaan yhtä monta matkapäivää virkamiehille, joiden asemapaikka on Euroopan ulkopuolella, ja virkamiehille, joiden asemapaikka on Euroopassa yli 900 kilometrin etäisyydellä lähtöpaikkakunnasta - Virkamiehet, joiden lentoteitse tekemien matkojen kulut korvataan - Mahdollisuus poikkeuksiin matkan todellisen pituuden perusteella - Yhdenvertaista kohtelua ei ole loukattu

(Euroopan yhteisöjen virkamiehiin sovellettavien henkilöstösääntöjen liitteessä V olevan 7 artiklan viides kohta; liitteessä VII olevan 8 artiklan 2 kohdan toinen alakohta)

4 Henkilöstö - Lomat - Vuosilomat - Matkapäivät - Toimielimen antama sisäinen ohje sovellettavista kriteereistä oli sallittu - Perusteluvelvollisuuden laajuus

(EY:n perustamissopimuksen 190 artikla; Euroopan yhteisöjen virkamiehiin sovellettavien henkilöstösääntöjen 25 ja 110 artikla; liitteessä V olevan 7 artiklan viides kohta)

Tiivistelmä

5 Oikeus vedota luottamuksensuojaan on kaikilla yksityisillä, joiden tilanteesta käy ilmi, että yhteisön hallintoelimen täsmällisten vakuuttelujen johdosta heille on syntynyt perusteltuja odotuksia.

Yksinomaan se seikka, että virkamiehelle, jonka asemapaikka on Euroopan ulkopuolella, on tapauskohtaisin päätöksin ja sisäisen kiertokirjeen perusteella myönnetty vuosiloman osalta 8,5 matkapäivää useana vuonna, ei itsessään ole riittävä edellytys sille, että virkamies olisi oikeutettu luottamaan matkapäivien lukumäärän säilymiseen ennallaan tulevina vuosina tai että hänellä olisi saavutettu oikeus tämän edun säilymisestä. Tämä pätee sitäkin suuremmalla syyllä, kun liitteessä V olevan 7 artiklan viidennessä kohdassa säädetään, että jos virkamiesten asemapaikka ja/tai lähtöpaikkakunta sijaitsevat Euroopan ulkopuolella, matkapäivien lukumäärä vahvistetaan erityisellä päätöksellä sellaiset "tarvittavat seikat huomioon ottaen", jotka määritellään kulloinkin käytettävissä olevien kuljetusmuotojen mukaan.

Lisäksi matkapäivien vahvistamisen kaltaisessa asiassa luottamuksensuojan periaate ei voi estää uusien yhteisön säännösten soveltamista tulevaisuuteen suuntautuvin vaikutuksin tilanteissa, jotka ovat muotoutuneet aiempien säännösten ollessa voimassa, kun viranomaiset eivät ole sitoutuneet muuhun.

6 Virkamies voi vedota laillisuuteen tai toimielinten etuun kumoamiskanteensa tueksi ainoastaan sellaisten seikkojen osalta, jotka ovat hänelle henkilökohtaisesti vastaisia. Tästä seuraa, että virkamiehen perustelut ja väitteet otetaan huomioon vain siltä osin kuin vastaajana olevan toimielimen antamalla sisäisellä ohjeella on loukattu yhdenvertaisen kohtelun periaatetta tavalla, joka koskee virkamiestä henkilökohtaisesti.

7 Yhdenvertaisen kohtelun periaatteen kanssa ei ole ristiriidassa sellainen sisäinen ohje, jossa samaa perussääntöä, eli että vuosiloman osalta myönnetään kaksi matkapäivää, sovelletaan kahteen virkamiesryhmään, joiden lentoteitse tekemien matkojen kulut korvataan: yhtäältä virkamiehiin, joiden asemapaikka ja lähtöpaikkakunta sijaitsevat Euroopassa yli 900 kilometrin etäisyydellä toisistaan, ja toisaalta Euroopan ulkopuolella työskentelemään määrättyihin virkamiehiin, joilla on lähtöpaikkakunta ja/tai asemapaikka Euroopan ulkopuolella; tällöin lentomatkoista ei näet ole mitään syytä olettaa, että toiseksi mainittuun ryhmään kuuluvien virkamiesten matkat kestävät välttämättä kauemmin kuin ensiksi mainittuun ryhmään kuuluvien virkamiesten matkat, ja lisäksi sisäisessä ohjeessa määrätään, että niille virkamiehille, joiden asemapaikka sijaitsee Euroopan ulkopuolella ja jotka osoittavat, ettei edestakaista matkaa voida tehdä kahdessa päivässä, voidaan myöntää poikkeuksia tarpeen mukaan.

8 Mikään ei periaatteessa kiellä nimittävää viranomaista hyväksymästä luonteeltaan yleisellä sisäisellä ohjeella sääntöjä siitä, miten sille henkilöstösääntöjen liitteessä V olevan 7 artiklan viidennessä kohdassa myönnettyä harkintavaltaa olisi käytettävä matkapäivien vahvistamisessa vuosiloman osalta sellaisten virkamiesten kohdalla, joiden lähtöpaikkakunta ja/tai asemapaikka on Euroopan ulkopuolella. Tällaisen sisäisen ohjeen hyväksyminen ei edellytä henkilöstösääntöjen 110 artiklassa säädettyjen edeltävien kuulemisten järjestämistä.

Arvioitaessa, täyttävätkö tällaisen sisäisen ohjeen perustelut lainsäädännön vaatimukset, on otettava huomioon ohjeen sanamuodon lisäksi sen asiayhteys ja kaikki aihetta koskevat oikeussäännöt.